ועדת הפנים ואיכות הסביבה, כנסת 17, פרוטוקול מספר 295, 2008-01-23 09:00

אופיר פינס-פז: בוקר טוב, אני פותח את ישיבת ועדת הפנים והגנת הסביבה.

אופיר פינס-פז: אנחנו מתחילים בהצעת חוק רשות הר הזיתים, של חבר הכנסת אלדד.

אופיר פינס-פז: בבקשה, אדוני.

אריה אלדד: בוקר טוב, אדוני היושב ראש.

אריה אלדד: הצעת החוק באה לנסות לתקן מצב שנמשך, ברצף של תקלות, מאז מלחמת ששת הימים.

אריה אלדד: הר הזיתים הוא אתר מאוד מיוחד בישראל, גם אתר לאומי בעל חשיבות ראשונה במעלה מבחינה היסטורית וארכיאולוגית, מבחינה דתית.

אריה אלדד: הוא מיוחד בזה שהוא עדיין משמש כבית קברות פעיל, ויש האומרים מזה 3,000 שנה.

אריה אלדד: אולי בית הקברות הפעיל העתיק ביותר בעולם.

אריה אלדד: הוא נופל בין רשויות שונות, למרות מאמצים גדולים של ממשלות ישראל לדורותיהן ומשרדי ממשלה שונים לטפל ולפתור את הבעיה.

אריה אלדד: ההצעה הראשונה לחוקק חוק רשות הר הזיתים הונחה על שולחן הכנסת ב-1968.

אריה אלדד: בהר פעילות חברות קדישא רבות, בין עשר ל-16 חברות שונות.

אריה אלדד: עיריית ירושלים מופקדת על הטיפול בהר מתוקף האחריות המוניציפלית, ותקופות ארוכות משרד הדתות טיפל בו; רשות הגנים הלאומיים טיפלה בו.

אריה אלדד: הוקמה ועדת שרים מיוחדת לענייני הר הזיתים – אינני יודע כמה פעמים היא התכנסה, אם התכנסה בכלל - כדי לפתור את בעיית התיאום בין משרדי הממשלה השונים.

אריה אלדד: תקציבים של עשרות מיליונים, כולל בשנה האחרונה, הועברו לטיפול בהר.

אריה אלדד: ועדות שונות של הכנסת, כולל הוועדה הזאת, עסקו בעבר במצב ההר, ויש בפנינו דוחות סיכומים של הוועדות האלה לאורך שנים.

אריה אלדד: למרות זאת, המצב בהר איננו טוב.

אריה אלדד: הזנחה רבה, ונדליזם, פגיעה במציבות, שימוש למפגשים של עבריינים לצורך זנות ושימוש בסמים, פגיעה באנשים שעולים לבקר קברי קרוביהם, שוד לצהרי היום, כפשוטו.

אריה אלדד: אנשים עלו להר, כולל חברי כנסת שסיפרו לי שלפני כשנתיים, כשהם עלו להר שדדו את בני משפחתם ב-2:00 בצהרים.

אריה אלדד: עיריית ירושלים אומרת: אנחנו עושים כל מה שאנחנו יכולים, אבל זה גדול עלינו.

אריה אלדד: משטרת ישראל אומרת: איננו יכולים להקצות די כוח אדם לטפל בהר, יש לנו קדימויות אחרות.

אריה אלדד: בניה בלתי חוקית מתחילה לכרסם בשולי שטח בית הקברות מהשכונות הסובבות.

אריה אלדד: הוקצו סכומי כסף גדולים מאוד לגידור ההר.

אריה אלדד: בדיווח האחרון שמעתי שחלק מהגדר נגנב.

אריה אלדד: הרושם המתקבל הוא שלמרות המאמצים והרצון הטוב והאמיתי של הנוגעים בדבר והכרה בחשיבות, מהיעדר גורם מתאם אחד הטיפול בהר איננו מצליח.

אריה אלדד: האתר הזה, שהוא הפנתיאון הלאומי של עם ישראל, נראה רע מאוד.

אריה אלדד: מיד אחרי מלחמת ששת הימים הפצנו בכל העולם תמונות שבאו להעיד עד כמה השלטונות הירדנים הזניחו את ההר, השתמשו במציבות שלו לריצוף מחנה לגיון.

אריה אלדד: הבאנו את הדוגמאות האלה כמעט כתעמולה ישראלית, איך הזניחו מקום חשוב, קדוש, היסטורי כל כך.

אריה אלדד: לצערי, יש מקומות בהר הזיתים ויש תקופות בהר הזיתים שהמצב היום איננו שונה ממה שהיה בתקופת השלטון הירדני, ולכן הוגשה הצעת החוק הזאת.

אריה אלדד: הצעת החוק הזאת אומרת להקים רשות, שתאגד בתוכה ותתאם את כל הפעולות, גם של חברות קדישא השונות הפועלות בהר, גם ההיבטים של הארכיאולוגיה ושמירת - - -

אופיר פינס-פז: מי מנהל בית קברות רגיל?

דוד אזולאי: חברה קדישא או מועצה דתית.

אופיר פינס-פז: אז למה זה לא המצב בהר הזיתים?

אריה אלדד: כפי שאמרתי בהקדמה, בהר הזיתים יש הרבה היבטים אחרים, מעבר לחברה קדישא.

אריה אלדד: המיקום המיוחד שלו והעובדה שהמצב איננו טוב למרות שהניהול הזה מסור בידי חברה קדישא, הוא זה שמביא להצעת החוק.

אריה אלדד: מראש אומר שאינני מאוהב בהגדרה המשפטית של רשות, ואם משרד המשפטים יציע מבנה משפטי אחר ולא רשות – כפי שעשינו בחוק הספרייה הלאומית - אין לי התעקשות על ההגדרה המשפטית.

אריה אלדד: אני גם חושב שהגוף הזה הוא גוף שלא שואב תקציבים גדולים כדי לקיים אותו לצורך עצמו, אלא ממילא מדינת ישראל מקצה תקציבים גדולים וראויים לטיפול בהר, רק שמהיעדר גוף אחד הניצול של התקציבים הללו איננו טוב, איננו מלא, והוא גם מבוזבז הרבה פעמים, מהיעדר גוף אחד ששומר על ההשקעות.

דוד אזולאי: כמה שנים קיימת ההזנחה הזאת?

אריה אלדד: הייתה תקופה של שיפוץ ושמירה מיד לאחר מלחמת ששת הימים, אבל כבר ב-68' הייתה כוונה לנסות להקים גוף אחד שיתאם את כל הגופים הללו, בגלל הכשל שהתגלה מוקדם.

אופיר פינס-פז: תודה.

אופיר פינס-פז: משרד הדתות, מה יש לכם לומר על הנושא?

נסים אוחיון: אין לנו התנגדות להצעת החוק הזאת, למעט העובדה שהיה שינוי במשרד ראש הממשלה, והרשות לשירותי דת יצאה ממשרד ראש הממשלה והפכה להיות משרד עצמאי.

נסים אוחיון: דבר שני, כפי שנאמר, יש מועצת בתי עלמין בירושלים, שמטפלת בהר הזיתים.

נסים אוחיון: בנוסף לכך, מתבצעות גם היום בהר הזיתים על ידי החברה לפיתוח מזרח ירושלים, עם הקצאה של 103 מיליון שקלים שהמדינה הקצתה לעניין.

אריה אלדד: הבעיה היא באמת לא תקציבים.

אופיר פינס-פז: אין אבא לעניין הזה.

נסים אוחיון: בחלקה הספרדית התחילו בשיקום הקברים בהר הזיתים.

נסים אוחיון: ישנה תוכנית של שמירה ואבטחה על כל המתחם של הר הזיתים, שבשבילה צריך שיתוף של כל הגורמים, של משרד הבינוי ומשטרת ישראל.

דוד אזולאי: באחריות מי זה היום?

נסים אוחיון: יש כמה חברות קדישא, שלכל אחת יש את המתחם שלה.

נסים אוחיון: בין היתר, בירושלים האחריות היא על מועצת בתי העלמין בירושלים, שבראשה עומד מאיר שפיגלר.

אופיר פינס-פז: זה לא צריך להיות מישהו ירושלמי?

אופיר פינס-פז: זה גוף ממשלתי?

הראל גולדברג: כיוון שבשנת 2004 הגוף הזה חדל מלתפקד משום שלא היו בו שום פונקציות ניהוליות, תוקנה תקנה במסגרת תקנות מועצת בתי העלמין היהודים בירושלים, שאפשרה לראש הממשלה, כשר האחראי על ביצוע חוק שירותי הדת, למנות עובד מדינה מטעמו לנהל את ענייני המועצה עד להקמת מועצה.

הראל גולדברג: בפועל, עד היום המועצה לא הוקמה.

אופיר פינס-פז: אין לה מה לעשות או שהיא לא הוקמה?

אופיר פינס-פז: אלה שני דברים שונים.

הראל גולדברג: בחוק שירותי הדת היהודים יש הסמכה לשר הדתות – עד עכשיו זה היה ראש הממשלה - להקים מועצת בתי העלמין היהודים.

הראל גולדברג: יש תנאים שמפורטים בחוק.

הראל גולדברג: מועצת בתי העלמין היהודים אמורה להיות גוף שמאגד תחתיו את כל חברות הקדישא שקוברות באותו תחום מוניציפלי.

הראל גולדברג: יש את מועצת בתי העלמין היהודים לבית העלמין בתל רגב, מועצת בתי העלמין לבית הדין שמיועד לקום בברקת ובירושלים – שזו מועצת בתי העלמין השלישית והוותיקה ביותר.

הראל גולדברג: מועצת בתי העלמין היהודים בירושלים מאגדת תחתיה 14 חברות קדישא, שחלקן הגדול גם פועל בהר הזיתים.

הראל גולדברג: מה שקורה בפועל הוא שבכל מתחם של חלקה חברת הקדישא היא זאת שאחראית לפתח את המתחם, כאשר מועצת בתי העלמין אמורה לפתח את השטחים הציבוריים, שלא שייכים ספציפית לחלקה כזו או אחרת.

הראל גולדברג: בפועל, יש הרבה בעיות בהפעלת מועצת בתי העלמין, בראייה שלנו.

אופיר פינס-פז: איזו סוג של בעיות?

הראל גולדברג: מבחינה חקיקתית, הקמת המועצה לא הוסדרה בצורה נכונה בחוק.

הראל גולדברג: כלומר, זה לא תיאגוד.

הראל גולדברג: אין הקמת תאגיד מסודר, שמופנים אליו תקציבים והוא תאגיד ביצועי, שיודע גם לבצע דברים.

הראל גולדברג: יש הרבה פעולות, בייחוד בהר הזיתים, שלדעתי גדולות מאוד על חברות הקדישא, ובגלל זה המצב הוא כפי שחבר הכנסת אלדד תיאר.

הראל גולדברג: לדעתי, יש הרבה מקום להקמת תאגיד שיהיה עם הרבה יותר כוחות ביצועיים.

אופיר פינס-פז: רק בהר הזיתים או בכל בתי העלמין בירושלים?

משה גפני: נניח הר הרצל, זה דומה להר הזיתים?

הראל גולדברג: להר הזיתים יש הרבה יותר מרכיבים, שגורמים למצב להיות כפי שהוא.

הראל גולדברג: אל"ף, חלק גדול מחלקות הקבורה, בגלל המצב הביטחוני, לא פעילות היום.

הראל גולדברג: אנשים מעדיפים להיקבר בהר המנוחות, משפחות מעדיפות לקבור את נפטריהן בהר המנוחות ובבתי העלמין האחרים בירושלים, ולא בהר הזיתים.

הראל גולדברג: הבעיה הביטחונית היא רכיב מאוד משמעותי בבעיה הזו.

הראל גולדברג: יש עוד בעיות, ואנשים מעדיפים היום פחות לקבור בהר הזיתים, למרות שיש שם עדיין קבורה פעילה.

הראל גולדברג: אני חושב שמבחינת משפטית יש מקום להסדיר מבחינה תאגידית את הקמת מועצת בתי העלמין, את האורגנים שלה.

הראל גולדברג: צריך גם לשקול עם נציגי הממשלה הרלוונטיים הקמת אגף מיוחד בתוך תאגיד שכזה, שיטפל ספציפית אד הוק בהר הזיתים – גם זו אפשרות.

הראל גולדברג: התאגיד הזה קיים היום בחוק, אין צורך ליצור אותו.

הראל גולדברג: צריך גם להבין שאם אנחנו יוצרים תאגיד מיוחד להר הזיתים מחר ירצו הקמת תאגידים בבתי עלמין נוספים ברחבי המדינה, וזו יכולה להיות בעיה מאוד קשה.

דוד אזולאי: יש הבדל בין הר הזיתים לבין שאר המקומות.

הראל גולדברג: יכול להיות.

הראל גולדברג: זו שאלה של מדיניות, שלא אני עונה עליה.

אריה אלדד: פה אנחנו בשטח הפקר בין בית קברות לבין אתר לאומי.

דוד אזולאי: זה שונה מבית העלמין בהר המנוחות או בתל רגב.

הראל גולדברג: אבל צריך לזכור שהקמת תאגיד – עוד לפני שהוא בכלל מתחיל לפעול – כרוכה בהמון עלויות.

אופיר פינס-פז: למה שלא נעשה את מה שאתה מציע באמצעות החקיקה הזו?

אופיר פינס-פז: נתקן את מה שמקולקל ונעשה תאגיד או רשות - מכשיר שיוכל לטפל בהר הזיתים כמו שצריך.

הראל גולדברג: שלא יטפל ספציפית בהר הזיתים, שיטפל בכל בתי העלמין בירושלים.

הראל גולדברג: צריך לשקול עם נציגי הממשלה הרלוונטיים, אולי צריך אגף מיוחד שיטפל בהר הזיתים.

אופיר פינס-פז: תודה.

אופיר פינס-פז: בבקשה, אדוני.

אלי לפשיץ: הר הזיתים היה במצב כזה עד לפני כמה שנים, עכשיו הוא מטופל.

אופיר פינס-פז: מה לכם ולזה?

אלי לפשיץ: אנחנו ממונים על המקומות הקדושים.

אלי לפשיץ: בין השאר, אנחנו אחראים גם על פמ"י, החברה לפיתוח מזרח ירושלים, שגם עסקה בפיתוח ושיפוץ.

אלי לפשיץ: בהר הזיתים יש בעיות שגורמות לכך שכך הוא ייראה, והקמת תאגיד לא תעזור בשום אופן.

אלי לפשיץ: אם ניקח לדוגמה את החלקה הספרדית המדוברת, שמנסים לשפץ בה קברים, יש שם שתי בעיות.

אלי לפשיץ: בעיה ראשונה, המציבות עצמן שייכות למשפחה ולא שייכות לאף גוף שיקום.

אלי לפשיץ: כלומר, עד שלא מאתרים ולא מבררים שניתן או לא ניתן לשפץ מציבה מסוימת יהיה קשה לשפץ אותה.

אלי לפשיץ: לכן, כשרוצים לפתח או לשנות ולנסות שייראה יפה יותר, חייבים לעשות הרבה תיאומים.

אלי לפשיץ: יש בעיות גם מבחינת - - -

אופיר פינס-פז: כמה כסף הממשלה מזרימה היום להר הזיתים?

אריה אלדד: 103 מיליון שקלים השנה.

יצחק הורמוזה: ממי מוזרם?

יצחק הורמוזה: לא ראיתי גרוש.

יצחק הורמוזה: רוצים להזרים, מדברים כבר 40 שנה על הזרמה.

יצחק הורמוזה: היום התקדמו קצת, הרשות לפיתוח ירושלים היא היוזמת והיא הביאה תצהיר של 50 מיליון, והיא רוצה להתחיל את העבודה.

אבי חליבה: יש החלטת ממשלה מ-2005, שמקצה 50 מיליון שקלים לפיתוח אגן העיר העתיקה.

אבי חליבה: ההחלטה הזאת כבר מבוצעת.

דוד אזולאי: כמה העבירו עד היום?

אבי חליבה: אני לא יודע, אפשר לברר את זה.

אבי חליבה: הכסף הזה הועבר לרשות לפיתוח ירושלים, שבפועל עושה עבודות במקום.

אבי חליבה: זה נראה היום הרבה יותר טוב.

אבי חליבה: הבהרנו העמדה שלנו גם במסגרת ועדת השרים לחקיקה.

אופיר פינס-פז: דרך אגב, ועדת השרים לחקיקה מתנגדת להצעת החוק.

אבי חליבה: יש היום לא מעט גופים שמטפלים בנושא הזה.

אבי חליבה: נכון שבמשך שנים רבות הייתה הזנחה, אבל נכון להיום העסק הזה עובד ומטופל.

אבי חליבה: יש הרבה פעולות שאפשר לראות בעיניים במקום, ואנחנו חושבים שהקמת רשות כזאת, חוץ מלהעמיס תקציב ומשרות והיבטים מורכבים אחרים, לא תועיל.

אופיר פינס-פז: איזו הצעה אלטרנטיבית יש לכם?

אבי חליבה: ההצעה שלנו היא להמשיך במה שקיים ולעגן בדרך כזו או אחרת הקצאת תקציבים ספציפית לנושא של פיתוח אגן העיר העתיקה והר הזיתים, כמו שנעשה היום בפועל.

אופיר פינס-פז: הקצאה למי?

אבי חליבה: אפשר לעשות את זה במסגרת אגף במשרד ממשלתי - - -

אופיר פינס-פז: אבל למי אתם מקצים את הכסף?

אבי חליבה: לרשות לפיתוח ירושלים.

אופיר פינס-פז: בלי מכרז?

יהודה אסף: דרך הרל"י, שהיא חברה ממשלתית עירונית.

אלי לשפיץ: הם מעגנים את כל הגופים שמטפלים באזור.

אריה אלדד: ומי שומר שהשקעה של עשרות מיליונים לא מתפרקת כעבור חצי שנה?

אריה אלדד: הרצון הטוב קיים, אבל באמת אין - - -

יצחק הורמוזה: אנחנו מטפלים בנושא הזה למעלה מ-30 שנה ומחפשים תקציבים, שאף פעם לא היו.

יצחק הורמוזה: תמיד דיברו, דיברו, בעבר נתנו תקציב של 15 מיליון שקלים, ובנו מסביב כל מיני - - -

אופיר פינס-פז: למה צריך את הכסף?

יצחק הורמוזה: לשקם את הר הזיתים, מה שהוא אומר שהוא לא אפשרי.

יצחק הורמוזה: כל בעל משפחה שיודע איפה הקבר כבר שיקם אותו, השאר הוא נזק מלחמתי, שהמדינה צריכה לתקן.

יצחק הורמוזה: יש בעיה הלכתית עם האתרא קדישא, שלא כולם מסתדרים אתם.

יצחק הורמוזה: אני מסתדר אתם ומשקם את הקברים.

יצחק הורמוזה: עשיתי חלקה של 1,500 קברים ליד אור החיים, עשיתי חלקה מול - - -

אופיר פינס-פז: כמה מקומות קבורה יש עדיין בהר הזיתים?

יצחק הורמוזה: את זה אפשר לדעת אחרי שיגמרו את השיקום.

יצחק הורמוזה: להערכתי, עוד כ-4,000 מקומות בחלק שלי.

אופיר פינס-פז: וביתר החלקות?

יצחק הורמוזה: כאלפיים.

יצחק הורמוזה: אני לא יודע מספרים מדויקים, את זה נדע רק אחרי שנשקם.

יצחק הורמוזה: אחרי השיקום מוצאים מקומות על פיסות סלע, שבעבר לא ניתן היה לעשות בהם קברים והיום זה ניתן.

אופיר פינס-פז: כמה קברים יש היום בהר הזיתים?

יצחק הורמוזה: בחלקות שלנו למעלה מ-30,000, שצמודים לכביש ושם נגרם הנזק העיקרי.

יצחק הורמוזה: שם גם קבורים גדולי עולם כמו אור החיים, הרש"ש.

יצחק הורמוזה: יש שתי בעיות יסוד שצריך לטפל בהן: שמירה מיידית ותחבורה ציבורית.

אופיר פינס-פז: למה עיריית ירושלים לא משקיעה בזה?

יצחק הורמוזה: היום היא כבר כן משקיעה.

יצחק הורמוזה: אנחנו בשיתוף פעולה עם העירייה.

אופיר פינס-פז: אני זוכר שעיריית תל אביב, למשל, בבית הקברות בטרומפלדור עיריית תל אביב שיקמה קברים של גדולי העם היהודי.

אופיר פינס-פז: היא השקיעה בזה כסף, לא רק הממשלה.

יצחק הורמוזה: הבעיה במועצת בתי העלמין היא שבעבר היא הייתה בלי שיניים.

יצחק הורמוזה: לא היה מאיפה לתקצב אותה.

אופיר פינס-פז: נעשה למועצת בתי העלמין שיניים.

אופיר פינס-פז: יש לנו הזדמנות, סביב הצעת החוק שלך, חבר הכנסת אלדד, לעשות את זה.

אריה אלדד: שני השרים האחרונים שהיו מופקדים על ירושלים בממשלת ישראל התנגדו להחלטת ועדת השרים; גם השר אדרי, שתמך בהצעת החוק ופעל רבות כדי להעביר אותה בקריאה טרומית, וגם השר איתן, האחראי על ירושלים היום ותומך בהצעת החוק.

אריה אלדד: הם מבינים שהר הזיתים איננו רק בית קברות.

אריה אלדד: אסור למדינת ישראל להשאיר את הטיפול בהר הזיתים, כאתר תיירות, אתר היסטורי, אתר ארכיאולוגי ראשון במעלה, רק לטיפול טכני של קבורה ושיפוץ מציבות.

אריה אלדד: יש פה הרבה מעבר לזה.

אריה אלדד: העובדה שהשארנו את זה רק לענייני חברה קדישא במשך שנים רבות הביאה את זה למה שקיים היום.

אלי לפשיץ: זה לא הושאר רק בידי חברה קדישא.

אלי לפשיץ: החברה לפיתוח מזרח ירושלים פעלה שם, היום הרל"י פועלת שם.

אלי לפשיץ: כלומר, מדובר בעצם על איגום משאבים ושיתוף פעולה של כל הנוגעים בדבר.

אופיר פינס-פז: מה אתם עושים, משפצים?

יצחק הורמוזה: אני משפץ.

יצחק הורמוזה: היום שיפצתי את החלקה של הבוכרים, יחד עם לייב לביוב, יחד עם הרל"י.

יצחק הורמוזה: עכשיו חתמתי על הסכם עם הרשות לפיתוח ירושלים - - -

אופיר פינס-פז: מה הבעיה?

אופיר פינס-פז: חסרה לך רשות?

יצחק הורמוזה: חסר לי כסף.

דוד אזולאי: ממי אתה מקבל היום לצורך השיפוצים?

יצחק הורמוזה: קיבלתי מהרל"י.

יצחק הורמוזה: העברתי לשר הדתות הצעה לתקנון מועצת בתי העלמין, שיהיו לה יותר שיניים, וגם שיהיה ברור מי מתקצב אותה ומי אחראי לזה.

אופיר פינס-פז: העמדה שלך ברורה.

אופיר פינס-פז: בבקשה, משרד האוצר.

גלית פלצור: אני רוצה להזכיר שהייתה החלטת ממשלה באוגוסט 2005 שהתייחסה להקצאת 480 מיליון שקלים לאגן העיר העתיקה.

גלית פלצור: כפי שנאמר קודם, חלק מהתקציב הוקצה להר הזיתים.

גלית פלצור: לכן, הבעיה היא לא תקציבית אלא ארגונית.

גלית פלצור: מבחינת הפתרון לבעיה, אנחנו לא רואים הקמת תאגיד חדש כפתרון.

גלית פלצור: אנחנו חושבים שיש לקחת את הבעיות הקיימות ולנסות לפתור את הבעיה עם מועצת בית העלמין בירושלים, וזאת מתוך ראייה שהקמת תאגיד נוסף תתחיל פה, וכל מקום בעל חשיבות היסטורית, הלכתית או אפילו תיירותית, יתחילו לקום שם תאגידים - -

אופיר פינס-פז: - כפטריות לאחר הגשם.

אופיר פינס-פז: בבקשה, עיריית ירושלים.

יצחק הנאו: יש איזשהו שם רע בכל מה שקשור להתנהלות של בית העלמין בגלל ההיסטוריה של מועמת בתי העלמין, שתפקדה או לא תפקדה, וברוך השם פורקה.

יצחק הנאו: הדברים השתנו.

יצחק הנאו: יש היום מועצת בתי עלמין שעובדת.

יצחק הנאו: התקציב שלה מורכב גם מתקציב מדינה, גם מחברה קדישא וגם מעיריית ירושלים – שליש מכל אחד מהם.

יצחק הנאו: יש לה ועדת היגוי שיושבת כל חודש.

יצחק הנאו: היא מלווה גם את הנושא של הר הזיתים.

אופיר פינס-פז: מה התקציב שעיריית ירושלים נותנת לה?

יצחק הנאו: התקציב השוטף הוא 330,000 שקלים בשנה נכון לרגע זה, בהתאם לצרכים.

יצחק הנאו: זה הסכם מרצון, לא חובה, בתקציב הפיתוח להר המנוחות.

אופיר פינס-פז: למה לא בחקיקה?

יצחק הנאו: זה הסכם מרצון.

אופיר פינס-פז: מה שמפריע לי זה לא אם זה בחקיקה או לא, מפריע לי הפער בין 330,000 שקלים ל-50 מיליון.

יצחק הנאו: אלה שני דברים שונים.

יצחק הנאו: דיברתי עכשיו רק על הפעלת מועצת בתי העלמין, התקציב השוטף שלה.

יצחק הנאו: מעבר לזה יש תקציבי פיתוח להר המנוחות, יש את החלטת הממשלה לגבי הר הזיתים.

יצחק הנאו: חברת הרל"י היא חברה ממשלתית עירונית, והיא מפעילה גם את הרל"י, החברה לפיתוח מזרח ירושלים פועלת במקום.

יצחק הנאו: עדיין לא רואים את זה מספיק, אנחנו בתחילת הדרך.

יצחק הנאו: גוף כמו רשות הוא גוף מיותר, במיוחד כשמועצת בתי העלמין קיימת.

אופיר פינס-פז: תודה.

אופיר פינס-פז: נציג החברה לפיתוח מזרח ירושלים, בבקשה.

אלי שמואליאן: החברה לפיתוח מזרח ירושלים היא חברה ממשלתית, והרשות לפיתוח מזרח ירושלים היא תאגיד סטטוטורי.

אופיר פינס-פז: מי הסמיך אתכם?

אלי שמואליאן: אנחנו הגוף המבצע.

אופיר פינס-פז: מי החליט שאתם הגוף המבצע?

אלי שמואליאן: החליטה על כך הרשות לפיתוח ירושלים עם עיריית ירושלים, בהסכמת משרד ראש הממשלה.

אופיר פינס-פז: זה תקין שכך צריכות להתקבל החלטות, אדוני, נציג משרד המשפטים?

אופיר פינס-פז: זה נוהל סביר?

הראל גולדברג: אם זה נעשה באמצעות המועצה, שהיא אחראית לניהול המקום ולא רוצה לבצע בעצמה אלא מתקשרת עם גוף אחר על מנת לבצע עבודות ביצועיות – זה נראה לי סביר.

הראל גולדברג: תלוי מי מתקשר אתם.

אלי שמואליאן: כבר ב-97' עשינו שיקום חלקי של הר הזיתים, עם תקציב שהיה בזמנו.

אלי שמואליאן: נכון לעכשיו יש את החלטת הממשלה, הרל"י היא הגוף המאגם והמתקצב, ביחד עם משרד ראש הממשלה, ואנחנו הגוף המבצע.

אלי שמואליאן: במסגרת הביצוע, שהוא חלק מתוכנית כוללת, הגשתי לכם חוברת.

אופיר פינס-פז: אתה יודע שעכשיו הכול יעבור למשרד הדתות.

אלי שמואליאן: אנחנו גוף מבצע.

אלי שמואליאן: אנחנו חברה ממשלתית, לנו אין נגיעה בעניין.

יצחק הנאו: גם מועצת בתי העלמין היא לא למשרד הדתות.

נסים אוחיון: משרד הדתות הוא לא מילת גנאי.

אופיר פינס-פז: מועצת בתי העלמין לא קשורה למשרד הדתות?

נסים אוחיון: רק בשליש.

אלי שמואליאן: בעקבות ההחלטה הזאת עבדנו בשלושה מישורים.

אלי שמואליאן: אחד זה ניקיון, השני הוא שיקום קברים והשלישי הוא אבטחה.

אלי שמואליאן: ניקיון – כבר יש קבלן בשטח שעובד ומנקה את הר הזיתים.

אלי שמואליאן: זה חידוש, זה לא נעשה בעבר.

אופיר פינס-פז: יפה.

אופיר פינס-פז: ממתי?

אלי שמואליאן: מלפני שלושה-ארבעה חודשים.

אלי שמואליאן: במקביל, גם הן חידוש מהשבוע האחרון, במסגרת אותה החלטת ממשלה גם הופרטו שירותי הניקיון בעיר העתיקה עצמו, ומזה כשבוע יש קבלן שמופעל על ידינו שמנקה גם את העיר העתיקה.

אלי שמואליאן: במסגרת שיקום הקברים, כמו שאמר מר הורמוזה, יש לנו שיתוף פעולה עם מועצת בתי העלמין ועם חברות הקדישא לשם שיקום הקברים, וזה כבר בעבודה בפועל.

אלי שמואליאן: השיקום בפועל נעשה על ידי החברה קדישא, כשאנחנו נותנים את הליווי התכנוני והתקציבי.

אלי שמואליאן: הנושא הבא הוא מכרז גדול, שאמור היה להיות באוויר כבר לפני חודשיים, ואנחנו מקווים שיהיה באוויר בחודש הקרוב.

אלי שמואליאן: אנחנו הולכים לעשות פרויקט גדול של מצלמות, אבטחה ומרכז בקרה, שיהיה בהר הזיתים.

יצחק הורמוזה: נושא השמירה נמצא אצל שר השיכון.

אלי שמואליאן: הרעיון הוא שרוצים שכל אחד יוכל להגיע להר הזיתים בצורה חופשית ופתוחה, לא רוצים לסגור אותו, לתחם אותו ולנעול אותו.

אלי שמואליאן: אנחנו רוצים שכל מי שמגיע להר הזיתים וסביבותיו יהיה נצפה ומבוקר, שירגיש בטוח.

אלי שמואליאן: זה שילוב של אמצעים אלקטרונים, סיורים רכובים ומרכז בקרה ושליטה שפועל 24 שעות.

אופיר פינס-פז: מה התקציב שמושקע בזה השנה, 2008?

אלי שמואליאן: המכרז הזה אמור להיות מפורסם בעוד חודש - - -

אופיר פינס-פז: אבל כמה כסף קיבלתם מהמדינה?

אלי שמואליאן: נכון לעכשיו אין בעיה של כסף.

אופיר פינס-פז: זו בשורה טובה.

אלי שמואליאן: זה אמיתי, אין בעיה של כסף.

אלי שמואליאן: המכרז אמור להיות מפורסם, הוא עבר כמעט את כל הבקרות ועכשיו יש fine tuning.

אלי שמואליאן: אני לא יכול להגיד מה תהיה עלות המכרז, כי יהיו קבלנים זוכים, אבל אני יכול לומר שזה הרבה מיליוני שקלים.

אלי שמואליאן: היינו אמורים לפרסם את מכרז הבקרה לפני חודשים, אני מקווה שהוא יפורסם במהלך החודש הקרוב.

אלי שמואליאן: זה מאושר על ידי משרד השיכון, סגן מפקד מחוז ירושלים, עיריית ירושלים, מועצות בתי העלמין.

אלי שמואליאן: זה אמור להיות.

אופיר פינס-פז: תודה.

אופיר פינס-פז: חבר הכנסת אזולאי, בבקשה.

דוד אזולאי: אני מניח שחבר הכנסת אלדד הביאה את הצעת החוק הזאת לא בחלל ריק, אני מניח שהוא הכין שיעורי בית.

אופיר פינס-פז: אבל היא נולדה לפני כל ההתפתחויות האלה, בוודאות.

אופיר פינס-פז: אלה התפתחויות מאוחרות יחסית.

דוד אזולאי: אבל מי שמכיר את ההיסטוריה של הר הזיתים יודע שישנה הזנחה.

דוד אזולאי: היא קיימת, זה לא דבר שנוצר עכשיו.

דוד אזולאי: היו הרבה דיונים בוועדה בעניין הזה, וכנראה שלא הייתה ברירה אחרת לפתרון הבעיה הזאת אלא להביא את הצעת החוק של חבר הכנסת אריה אלדד.

דוד אזולאי: אנחנו שומעים כאן על ריבוי גופים שמטפלים בהר הזיתים, ומי שמכיר את הר הזיתים יודע שאין גישה, יש הזנחה בכל מיני מקומות, אין אבטחה, אין שמירה, והתוצאה היא הצעת החוק הזאת.

דוד אזולאי: אני מבין את נציגי הממשלה שמתנגדים, אבל בינתיים לא שמענו פתרונות.

דוד אזולאי: אני רוצה להציע ליושב ראש שנקבל דיווח מלא על כל התקציבים מכל הגורמים, כדי לדעת שהם באים לטובת הר הזיתים ולא למקום אחר.

דוד אזולאי: נזרקו פה סכומים גבוהים מאוד מכל הגורמים, אם זה מעיריית ירושלים, החברה לפיתוח ירושלים, משרד התיירות, מועצת בתי העלמין.

דוד אזולאי: כל העולם מטפל, אבל במציאות אין כלום.

דוד אזולאי: לכן, אני מבקש ממך, אדוני היושב ראש, כדי שנוכל להמשיך בדיון הזה, שנבקש לקבל מכל הגורמים מה כל אחד מעביר לטובת הר הזיתים.

אריה אלדד: ומי גוף הביצוע, ומי מבקר הוצאת הכסף.

דוד אזולאי: הכול, צריך לדעת הכול.

דוד אזולאי: אנחנו לא יודעים כלום.

אריה אלדד: אדוני היושב ראש, נדמה לי שדווקא משום המינהל התקין אתה צריך להיות מודאג מכך שיש אמירות שאין בעיה של כסף וכספים מוזרמים, כשאנחנו לא יודעים סדרי עדיפויות, מי מקצה מה, מי שולט על ההוצאות האלה.

אריה אלדד: הרצון הוא טוב, הרצון של כל הגופים האלה לשקם את ההר ברור לגמרי, אבל כשאין שליטה אחת, אין מישהו שקם בבוקר ואומר: זה התפקיד שלי היום, לתאם את כולם ולדווח – כך זה נראה בסוף.

אריה אלדד: הלוא כל הנימוקים ששמענו היום הושמעו ב-68', כשהועלתה הצעת החוק, והיא ירדה אז מסדר היום כי אמרו שמטפלים בזה.

אריה אלדד: גם אז נתנו כסף, וגם אז אמרו: מועצת בתי העלמין, עיריית ירושלים, המשרד לביטחון פנים.

אריה אלדד: התוצאה אחרי 40 שנה היא כפי שאנחנו מכירים.

אריה אלדד: בוודאי שאחרי נפילה תלולה שהייתה בעשור האחרון יש שיפור עכשיו, ועדיין אני לא מקבל את הרושם שאפשר בלי גוף מתאם.

אופיר פינס-פז: תודה.

אופיר פינס-פז: חבר הכנסת ביילין, בבקשה.

יוסי ביילין: אני רוצה להצטרף של חבר הכנסת אזולאי.

יוסי ביילין: אני מבקש שיהיה דיון נוסף בנושא הזה.

יוסי ביילין: לא הייתי מודע לחלק מהדברים שנאמרו כאן, אם כי הייתי מודע לבעיה של הר הזיתים.

יוסי ביילין: לכאורה, הייתי תומך בעניין של רשות, אבל אני מסכים שזה עלול להיות עוד סרבול, עוד גוף נוסף שיבוא בעוד כמה שנים לכאן ויסביר למה הוא בסדר ולמה אחרים לא בסדר.

יוסי ביילין: אם אפשר היה, הייתי רוצה לקבל דיווח הרבה יותר מסודר ומרוכז, גם כספית, ואז נוכל להחליט אם יש מקום להוסיף את הרשות או לא.

יוסי ביילין: אם אפשר, רצוי לקבל את זה עוד לפני הפגרה.

אופיר פינס-פז: אני מבין את מה שחבר הכנסת אלדד רוצה.

אופיר פינס-פז: הוא רוצה בעל בית על הר הזיתים, כי זה מקום גדול ומורכב, עם ערכים רבים מעבר לבית עלמין.

אופיר פינס-פז: זה מתקבל על הדעת, במיוחד לנוכח העובדה שהמקום הזה נמצא בהידרדרות שנים ארוכות וסובל מהזנחה קשה, שגרמה לכולנו להרגיש עם העניין הזה רע מאוד.

אופיר פינס-פז: מצד שני, אי-אפשר להתעלם מזה שקורה משהו בהר הזיתים.

אופיר פינס-פז: פתאום יש השקעות, פתאום הממשלה רואה בזה דבר שצריך להשקיע בו, פתאום עיריית ירושלים מעורבת, הרל"י מעורבת.

אופיר פינס-פז: היה לי הרבה יותר קל לתמוך בהצעת החוק אם הייתי יודע שדבר לא משתנה, אבל הבעיה היא שדברים משתנים באופן מהותי.

אופיר פינס-פז: קשה לי להתעלם מזה.

אופיר פינס-פז: זה דבר אחד.

אופיר פינס-פז: שניים, אני לא מאוהב בביורוקרטיות, וגם אתה לא, חבר הכנסת אלדד.

אופיר פינס-פז: יש שם ביורוקרטיה, שיש חילוקי דעות על רמת התפקוד שלה.

אופיר פינס-פז: יש בה גם באג משפטי, שיכול להיות שיכולים לטפל בו.

אופיר פינס-פז: אתה אומר שאתה לא רוצה שמועצת בתי העלמין של ירושלים תטפל בהר, אלא אתה רוצה משהו שיטפל רק בהר הזיתים.

אופיר פינס-פז: ואני אומר לך: תפסת מרובה לא תפסת.

אופיר פינס-פז: אני מציע שנחשוב לפני הדיון הבא.

אופיר פינס-פז: אמרת שאתה גמיש בעניין הזה והמסגרת המשפטית פחות חשובה לך - - -

אריה אלדד: ובלבד שיהיה בעל בית אחד.

אריה אלדד: זו רוח החוק.

אופיר פינס-פז: מועצת בתי העלמין זה בעל בית אחד, בתנאי שיהיו לו שיניים, בתנאי שתהיה לו יכולת והוא יתפקד כהלכה.

אופיר פינס-פז: מה אכפת לך?

אופיר פינס-פז: אם יהיה ברור שהוא אחראי על הר הזיתים בראש ובראשונה, וגם על בתי עלמין אחרים בהר המנוחות, למה אתה רואה בזה דבר פסול?

אופיר פינס-פז: אני מציע לשקול את זה.

אופיר פינס-פז: אני לא מציע להחליט כרגע, כי בסך הכול רוצים לייצר כאן מסגרת, שהנושא הזה לא יהיה בנוי רק על מצב רוח או על גחמה של איש זה או אחר, וכשזה טוב זה טוב וכזה רע זה רע.

אופיר פינס-פז: אני מניח שהעובדה שראש הממשלה היום היה ראש עיריית ירושלים תרמה לזה שנוצר התקציב לעניין הזה.

אופיר פינס-פז: שר האוצר היה מועמד לראשות עיריית ירושלים - - -

אריה אלדד: נדמה לי שזו החלטה של אריאל שרון, ואורן מגנזי ליווה את החוק הזה ותמך בו.

אופיר פינס-פז: נכון, ב-2005 הצבענו על החוק הזה במסגרת יום ירושלים.

אופיר פינס-פז: לדעתי, הגענו לגבעת התחמושת ועשינו שם ישיבת ממשלה ואישרנו של החלטות, כולל ההחלטה הזו.

אופיר פינס-פז: בממשלה ההיא היה הרכב מאוד ירושלמי.

אופיר פינס-פז: אני מסכים אתך שנכון שהדבר הזה לא יהיה בנוי לא על הרכב פרסונלי ולא על מצב רוח ולא על גחמה, אלא שיהיה דבר יותר ממוסד.

אופיר פינס-פז: אני לא במחלוקת אתך.

אופיר פינס-פז: אבל אני מציע לחשוב שוב אם אנחנו לא מקימים עכשיו ביורוקרטיה על ביורוקרטיה.

אופיר פינס-פז: גם ככה זה מורכב, גם ככה אתה רואה שיש כאן לא מעט דברים.

אופיר פינס-פז: זה מורכב, בין היתר, משום שהעזרה להר הזיתים באה ממקורות שונים, כי זה נושא שהוא מעבר לבית עלמין.

אריה אלדד: ולכן ההצעה.

אופיר פינס-פז: אני מסכים.

אופיר פינס-פז: אני רוצה שתיפגש בשבוע-שבועיים האלה עם מועצת בתי העלמין, תלמד את המסגרת הזאת, תראה אם היא יכולה להיות האכסניה.

אופיר פינס-פז: תלמד את זה.

אופיר פינס-פז: יכול להיות שתגיע למסקנה אחרת, ואז נשנה באמצעות הצעת החוק שלך את מה שצריך לשנות במסגרת של מועצת בתי העלמין כדי להתאים אותה ליעדים האלה.

אופיר פינס-פז: לכן, אני מקבל את ההצעות של חברי הכנסת אזולאי וביילין.

אופיר פינס-פז: אני מציע ללמוד את העניין הזה יותר לעומק ולהתכנס.

אופיר פינס-פז: אני חושב שהבעיה מובנת לכולנו.

אופיר פינס-פז: אני לא מציע לקיים עוד דיון.

אופיר פינס-פז: אחזור לקיים דיון בהצעת החוק כשאדע שיש דבר - - -

דוד אזולאי: שיעבירו לוועדה נתונים תקציביים.

דוד אזולאי: איך תדע?

אופיר פינס-פז: של כמה הממשלה העבירה?

אופיר פינס-פז: אומרים לך שאין בעיה תקציבית.

אריה אלדד: זה נתון שהיית צריך לברר.

אריה אלדד: כמה?

אריה אלדד: באיזו שנה?

אריה אלדד: לאילו גופים?

אופיר פינס-פז: נאמר שיש שיק פתוח להר הזיתים.

אופיר פינס-פז: היית אמור לצאת עכשיו במצהלות.

אריה אלדד: זה מאוד מדאיג אותי, העניין של שיק פתוח ותקציבים כמה שרוצים.

אריה אלדד: מי שולט?

אריה אלדד: במה?

אריה אלדד: האם זה לא צינור להעברת כספים לדברים אחרים לגמרי?

אריה אלדד: האם אנחנו לא משאירים את הטיפול בהר בידי כמה עסקנים שזה עניינם?

אופיר פינס-פז: אני מסכים אתך.

אופיר פינס-פז: פעם לא הייתה דאגה כי זה תמיד היה שיק ללא כיסוי.

אופיר פינס-פז: עכשיו הבעיה היא שזה שיק פתוח.

אבי חליבה: אמרתי שהממשלה הקצתה 50 מיליון שקל במשך שבע שנים, מ-2006 עד 2013.

אבי חליבה: 50 מיליון כל שנה.

דוד אזולאי: כמה העבירו ב-2006?

דוד אזולאי: ב-2007?

אבי חליבה: זה כולל גם אגן העיר העתיקה.

אופיר פינס-פז: זה לא הר הזיתים, בואו נעשה סדר.

אופיר פינס-פז: 50 מיליון שקלים לכל אגן העיר העתיקה, יש עוד כמה דברים בעיר העתיקה.

אופיר פינס-פז: כמה הוקצה ב-2006?

אלי שמואליאן: אפשר לקבל את הנתון הזה.

אלי שמואליאן: במסגרת החלטת הממשלה נקבעה ועדה של חמישה מנכ"לים: מנכ"ל משרד ראש הממשלה, מנכ"ל משרד התיירות, הממונה על התקציבים, מנכ"ל העירייה ומנכ"ל הרל"י.

אלי שמואליאן: הם הוועדה שאחראית לניצול התקציב הזה.

אלי שמואליאן: דבר שני, זה לא נכון שיש שיק פתוח.

אלי שמואליאן: יש תוכנית עבודה מסודרת שמוגשת, מאושרת על-ידי ועדת החמישה ועוברת את התיאום של כולם.

אלי שמואליאן: כשאמרתי שאין בעיה של כסף לא התכוונתי שיש שיק פתוח אלא שיש תוכנית עבודה מסודרת, אנחנו נכנסים להליך תכנון מאוד ארוך.

אלי שמואליאן: הליך המכרז של הר הזיתים לקח למעלה משנה וחצי, מכיוון שהוא כרוך בהרבה מאוד גופים.

אלי שמואליאן: הגענו למספר, על המספר שביקשנו לצורך המכרז לא אמרו לנו "לא".

אלי שמואליאן: לצורך המכרז של הר הזיתים יש לנו את התקציב.

אלי שמואליאן: כל פרויקט נצבע וממוספר.

אופיר פינס-פז: זאת אומרת, אתה אומר לנו שהרשות לפיתוח מזרח ירושלים היא - - -

אבי חליבה: החברה לפיתוח ירושלים מפעילה את הרשות למזרח ירושלים.

אופיר פינס-פז: אולי תפסיקו עם כל הביורוקרטיה הזאת?

אופיר פינס-פז: למה אתם לא מאחדים את שני אלה?

אבי חליבה: זו חברה וזו רשות, אלה תפקידים שונים.

אבי חליבה: הסיבה שהממשלה לא רוצה להקים עוד רשות היא בדיוק מהסיבה הזאת, שיש מספיק גופים שפועלים בשטח.

אבי חליבה: אני חושב שהגופים מתואמים בצורה טובה ביניהם.

אופיר פינס-פז: למה זה לא הולך ישירות דרך החברה לפיתוח מזרח ירושלים?

אלי שמואליאן: זו החלטת הממשלה.

אופיר פינס-פז: ואתה לא יכול להסביר אותה.

אבי חליבה: בין היתר, כי הרל"י היא גוף מתאם.

יצחק הורמוזה: שני הנושאים הקריטיים היום הם שמירה והסעה.

יצחק הורמוזה: הוא מדבר על שמירה, שהמכרז עליה יצא עוד חודשיים ואם יבצעו אותה, זה יהיה עוד שנה-שנה וחצי.

יצחק הורמוזה: אם לא תהיה שמירה מיידית היום, אי-אפשר יהיה לבצע את השיקום.

אופיר פינס-פז: מה לוח הזמנים שאתם מדברים עליו?

אלי שמואליאן: המכרז אמור לצאת בחודש-חודשיים הקרובים.

אריה אלדד: אם אף אחד לא ישמור הכסף ירד לטמיון.

אריה אלדד: זה מה שקרה כבר כמה פעמים.

אופיר פינס-פז: אני מאוד לא שבע רצון מהעובדה שבאים לפה כל כך הרבה נציגים והוועדה לא מצליחה לקבל נתונים.

אופיר פינס-פז: אי-אפשר ככה לעבוד.

אופיר פינס-פז: יושבים פה נציגים של משרד האוצר, משרד ראש הממשלה, משרד המשפטים, משרד הדתות, משרד התיירות - תנו לנו מספר.

אופיר פינס-פז: אנחנו רוצים לדעת כמה כסף עבר ב-2006, כמה כסף עבר ב-2007, כמה כסף בוצע בהר הזיתים, כמה כסף בוצע באגן העיר העתיקה.

אופיר פינס-פז: זה לא יכול להיות.

אופיר פינס-פז: איך אפשר לנהל כך ישיבות ב-2008?

אופיר פינס-פז: זו פשוט בושה.

אופיר פינס-פז: אי-אפשר להתקדם בעבודת הכנסת.

אופיר פינס-פז: זה מוכיח שיש הרבה בדבריו של אריה אלדד.

אופיר פינס-פז: יש הרבה רצון טוב, אבל לא ברור שיש יד מכוונת שיודעת מה היא רוצה, יודעת להוביל ושאפשר לקבל ממנה תשובות.

אופיר פינס-פז: אני לא מתרשם שיש היום כתובת ברורה, שאנחנו יכולים לישון בשקט ויודעים שהעסק הזה בידיים נאמנות, ברורות, עם מלוא הסמכויות וכושר ביצוע.

אופיר פינס-פז: ביקשתי ממך, חבר הכנסת אלדד, לבצע את העבודה מול מועצת בתי העלמין.

אריה אלדד: אני מתחייב לעשות את זה תוך זמן קצר.

אריה אלדד: אבל אני מבקש שקבועי הזמן לא יהיו מאוד ארוכים.

אופיר פינס-פז: הם לא יהיו מאוד ארוכים.

אופיר פינס-פז: נחזור להצעת החוק הזאת בכל מקרה, לכל המאוחר במהלך חודש מרץ.

אריה אלדד: אם אפשר, אני מבקש להביא את זה קודם.

אריה אלדד: זה כבר נסחב המון זמן.

אריה אלדד: החשש שלי הוא שיושקעו כספים ולא - - -

אופיר פינס-פז: אני רוצה לתת להם פאוזה מסוימת של זמן.

אופיר פינס-פז: אני רוצה לראות נתונים בצורה מסודרת.

תומר רוזנר: ממי?

קריאות: הרל"י.

אופיר פינס-פז: משרד האוצר יגיש לנו את הנתונים המדויקים בשם הממשלה.

אופיר פינס-פז: שניים, במשך החודש-חודשיים האלה נעקוב האם המכרז יוצא לדרך ויוצאים למסלול עשייה בתחום הביטחון - שהוא הכי חשוב בעיניי כרגע - ובתחומי הפיתוח האחרים.

אופיר פינס-פז: נראה לפי זה.

אופיר פינס-פז: אנחנו לא ששים להקים ביורוקרטיה נוספת.

אופיר פינס-פז: מצד שני, אנחנו כן רוצים לתת להר הזיתים את הכבוד הראוי לו, את המעמד המיוחד שלו, ולא להמשיך עם מצב שבו הוא מוזנח ומופקר.

אריה אלדד: אדוני היושב ראש, אם אפשר לקבוע בעוד חודש, 23 בפברואר.

אופיר פינס-פז: אצלי הספירה מתחילה ב-1 בפברואר, אז חודש מזה זה 1 במרץ.

אריה אלדד: אפשר לתת חודש ימים לכל הגופים להביא את הנתונים.

אריה אלדד: אני מתחייב לקיים את הדיון הבא תוך חודש ימים מהיום.

אופיר פינס-פז: אני לא מתחייב על חודש, אבל במהלך מרץ זה נראה לי סביר.

אופיר פינס-פז: תודה לכולם, סיימנו את הנושא הזה.

אופיר פינס-פז: 2.

אופיר פינס-פז: הוספת חבר נוסף לוועדת משנה לביטחון פנים

אופיר פינס-פז: הנושא הבא הוא הוספת חבר נוסף לוועדת המשנה לביטחון פנים.

אופיר פינס-פז: זה נושא שהיה אמור להיות בפתח הישיבה.

אופיר פינס-פז: זו ועדה סגורה וחשאית, שכבר עובדת.

אופיר פינס-פז: סיעת ש"ס, משום מה, לא יוצגה.

אופיר פינס-פז: יש בקשה של הסיעה שחבר הכנסת דוד אזולאי יצורף לוועדת המשנה.

אופיר פינס-פז: אני מביא את זה לאישור הוועדה.

אופיר פינס-פז: מי תומך בהצעה?

אופיר פינס-פז: מי נגד?

אופיר פינס-פז: הצבעה בעד צירוף חבר הכנסת אזולאי לוועדת המשנה לביטחון פנים – פה אחד נגד - אין ההצעה לצרף את חבר הכנסת אזולאי לוועדת המשנה לביטחון פנים אושרה.

אופיר פינס-פז: תודה, ההצעה אושרה פה אחד.

אופיר פינס-פז: הרכב הוועדה יכלול מעכשיו שבעה חברים, שזה מתקרב למחצית חברי הוועדה.

אופיר פינס-פז: תודה, אני נועל את הישיבה.